Broj: 711-I-879-P-159-18/19-15-11

Zagreb, 18. travnja 2019.g.

**Povjerenstvo za odlučivanje o sukobu interesa** (u daljnjem tekstu: Povjerenstvo),u sastavu Nataše Novaković kao predsjednice Povjerenstva te Davorina Ivanjeka, Aleksandre Jozić-Ileković i Tatijane Vučetić kao članova Povjerenstva,na temelju članka 30. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **u predmetu dužnosnika Pere Ćosića, zastupnika u Hrvatskom saboru i dužnosnika Franje Lucića, zastupnika u Hrvatskom saboru,** na 47. sjednici, održanoj 18. travnja 2019.g., donosi sljedeću:

**ODLUKU**

1. **Prihvaćanjem snošenja troškova putovanja charter letom, smještaja u hotelu i prisustvovanja kvalifikacijskoj utakmici za Svjetsko nogometno prvenstvo 2018: Grčka – Hrvatska dana 12. studenog 2017.g. u Ateni, Grčka, koje troškove je snosio Hrvatski nogometni savez, dužnosnik Franjo Lucić, zastupnik u Hrvatskom saboru, primio je i zadržao nedopušteni dar u smislu odredbi ZSSI-a, čime je počinio povredu članka 11. stavka 3. ZSSI-a.**
2. **Za povredu ZSSI-a, opisanu pod točkom I. izreke ove Odluke, dužnosniku Franji Luciću izriče se sankcija iz članka 42. stavka 1. podstavka 2. ZSSI-a, obustava isplate dijela neto mjesečne plaće u ukupnom iznosu od 6.000,00 kuna, koja će trajati tri mjeseca te će se izvršiti u tri jednaka uzastopna mjesečna obroka, svaki u pojedinačnom iznosu od 2.000,00 kuna.**
3. **Prihvaćanjem snošenja troškova putovanja charter letom i prisustvovanja na utakmici EURO 2016: Hrvatska – Španjolska dana 21. lipnja 2016.g., u Bordeauxu, Francuska Republika, i prihvaćanjem snošenja troškova putovanja charter letom, smještaja u hotelu Grand Bretagne i prisustvovanja kvalifikacijskoj utakmici za Svjetsko nogometno prvenstvo 2018: Grčka – Hrvatska dana 12. studenog 2017.g. u Ateni, Grčka, koje troškove je snosio Hrvatski nogometni savez, dužnosnik Pero Ćosić, zastupnik u Hrvatskom saboru, primio je i zadržao nedopuštene darove u smislu odredbi ZSSI-a, čime je počinio povrede članka 11. stavka 3. ZSSI-a.**
4. **Za povrede ZSSI-a, opisane pod točkom III. izreke ove Odluke, dužnosniku Peri Ćosiću izriče se sankcija iz članka 42. stavka 1. podstavka 2. ZSSI-a, obustava isplate dijela neto mjesečne plaće u ukupnom iznosu od 8.000,00 kuna, koja će trajati četiri mjeseca te će se izvršiti u četiri jednaka uzastopna mjesečna obroka, svaki u pojedinačnom iznosu od 2.000,00 kuna.**

Obrazloženje

Povjerenstvo je na 17. sjednici, održanoj 6. srpnja 2018.g., pokrenulo postupak za odlučivanje o sukobu interesa protiv dužnosnika Pere Ćosića, zastupnika u Hrvatskom saboru, zbog moguće povrede članka 11. stavka 3., u svezi stavka 1. ZSSI-a, koja proizlazi iz primitaka naknade troškova putovanja i prisustvovanja na utakmici EURO 2016: Hrvatska – Španjolska, 21. lipnja 2016.g., i primitka naknade troškova putovanja, smještaja u hotelu i prisustvovanja kvalifikacijskoj utakmici za Svjetsko nogometno prvenstvo 2018: Grčka – Hrvatska, 12. studenog 2017.g., a koje troškove je snosio Hrvatski nogometni savez (u daljnjem tekstu: HNS). Postupak je pokrenut i protiv dužnosnika Franje Lucića, zastupnika u Hrvatskom saboru, zbog moguće povrede članka 11. stavka 3., u svezi stavka 1. ZSSI-a, koja proizlazi iz primitka naknade troškova putovanja, smještaja u hotelu i prisustvovanja kvalifikacijskoj utakmici za Svjetsko nogometno prvenstvo 2018: Grčka – Hrvatska, 12. studenog 2017.g., a koje troškove je snosio Hrvatski nogometni savez. Odluka o pokretanju postupka dostavljena je dužnosnicima.

Na Odluku o pokretanju postupka, dužnosnik Pero Ćosić je dostavio pisano očitovanje, koje je u ulaznoj pošti Povjerenstva zaprimljeno pod brojem 711-U-2464-P-2464-P-159/18-07-2, dana 16. kolovoza 2018.g. U očitovanju dužnosnik u bitnom navodi kako nije sporno da je prisustvovao dvjema utakmicama Hrvatske nogometne reprezentacije i to na EURO 2016: Hrvatska – Španjolska dana 21. lipnja 2016.g. i na FIFA WC PLAY OFF: Hrvatska – Grčka dana 12. studenog 2017.g. te da nije sporno kako je troškove njegovog putovanja na utakmice charter letom, prisustvovanja navedenim utakmicama te smještaja u hotelu u Ateni platio HNS. Međutim dužnosnik smatra kako se u navedenom slučaju ne radi o primanju nedopuštenog dara iz članka 11. ZSSI-a. Dužnosnik navodi kako prilikom prisustvovanja navedenim utakmicama nije obnašao javnu dužnost saborskog zastupnika već je na istima prisustvovao u svojstvu „običnog“ građana u pratnji njegovih prijatelja iz HNS-a. Dužnosnik dalje obrazlaže kako je tijekom života stekao brojna poznanstva i poznanstva u sportskim klubovima, a dio tih prijatelja i poznanika su i članovi HNS-a. U odnosu na dužnost u Hrvatskom saboru dužnosnik ističe da nikada nije sudjelovao u raspravama ili donošenju akata koji bi utjecali na rad HNS-a. Odlazak na utakmicu kao poklon u znaku prijateljstva uobičajen je dar između njega i njegovih prijatelja i nema nikakve povezanosti s njegovom dužnosnika zastupnika u Hrvatskom saboru. Dužnosnik ističe kako se u predmetnoj situaciji radi u uobičajenom daru kojeg je primio od svog dugogodišnjeg prijatelja i to kao „običan“ građanin, odnosno u svojstvu privatne fizičke osobe, a ne kao dužnosnik.

Dužnosnik Franjo Lucić dostavio je pisano očitovanje na odluku o pokretanju postupka dana 16. kolovoza 2018.g. Očitovanje je u ulaznoj pošti Povjerenstva zaprimljeno pod brojem 711-U-2472-P-159/18-08-2. Dužnosnik u očitovanju u bitnom navodi kako je točno da je 12. studenog 2017.g. bio na utakmici Grčka-Hrvatska. Naime, dužnosnikov brat, Drago Lucić, član Izvršnog odbora HNS-a, u svojoj kvoti je imao ulaznicu sa putem i smještajem. Ulaznicu, put i smještaj je poklonio njemu. Dužnosnik navodi kako osobno nije tražio od HNS-a aranžman odlaska na utakmicu. Dužnosnik ističe i kako je dugo godina aktivan u nogometnom sportu pa i u raznim strukturama HNS-a, u kojemu je obnašao razne dužnosti, bez ikakve naknade.

Na traženje Povjerenstva, HNS se dana 5. listopada 2018.g. očitovao o okolnosti dodjeljuje li HNS članovima Izvršnog odbora Saveza i/ili članovima drugih tijela ulaznice za nogometne utakmice Hrvatske nogometne reprezentacije te troškove prisustvovanja navedenim utakmicama. U očitovajnu se navodi kako članovi Izvršnog odbora imaju pravo bez naknade, osim jedne ulaznice za počasnu ložu, za utakmice koje A reprezentacija igra kao domaćin, na 10 ulaznica najbolje tribine i još 10 utakmica za neku drugu tribinu. Članovi Izvršnog odbora imaju pravo putovati na sve utakmice hrvatskih nogometnih reprezentacija u tuzemstvu i inozemstvu te boraviti u mjestu održavanja utakmica na trošak HNS-a. Članovi Savjeta Izvršnog odbora HNS-a su u navedenom izjednačeni s članovima Izvršnog odbora.

Nadalje, članovi pravnih i radnih tijela Izvršnog odbora HNS-a, članovi tijela za rješavanje sporova i predstavnici županijskih nogometnih saveza imaju pravo putovati na utakmice hrvatskih nogometnih reprezentacija u inozemstvu te boraviti u mjestu održavanja utakmica na trošak HNS-a. Osim toga, članovi Izvršnog odbora imaju pravo na pojedine utakmice A reprezentacije pozvati jednog gosta na putovanje na trošak HNS-a (put i smještaj). Pravo putovanja i troškovi putovanja, kao i ulaznice koje su predviđene za članove Izvršnog odbora nisu prenosivi na treće osobe. S 20 dodatih ulaznica imaju pravo slobodnog raspolaganja.

U prilogu očitovanja dostavljeni su: Odluka o pravima i dužnostima članova izvršnog odbora HNS-a, Odluka o pravima članova Izvršnog odbora i drugih tijela HNS-a od 20. kolovoza 2015.g. i Odluka o osnivanju Savjeta izvršnog odbora HNS-a.

Uvidom u Odluku o pravima i dužnostima članova izvršnog odbora HNS-a utvrđeno je kako je člankom 2. Odluke propisano da članovi izvršnog odbora imaju pravo putovati na sve utakmice hrvatskih nogometnih reprezentacija u tuzemstvu i inozemstvu te boraviti u mjestu održavanja utakmica na trošak HNS-a (troškovi putovanja i smještaja). Članovi izvršnog odbora imaju pravo na pojedine utakmice A reprezentacije pozvati jednog gosta na putovanje o trošku HNS-a (troškovi putovanja i smještaja). Gosti trebaju biti osobe zaslužne za razvoj nogometa na određenom području ili svojim aktivnostima mogu pomoći razvoju nogometa ili su od posebnog interesa za HNS ili ZNS. Gosta se treba najaviti Uredu Saveza najkasnije sedam dana prije početka putovanja. U ostalom dijelu članka propisuju se prva na hotel određene kategorije, let na mjesto održavanja utakmice te se propisuje koja osoba je ispred Saveza vođa puta na utakmicama. Članak 3. Odluke propisuje pravo na ulaznice A reprezentacije na način da članovi Izvršnog odbora imaju pravo, osim jedne ulaznice za počasnu ložu, za utakmice koje A reprezentacija igra kao domaćin na 10 ulaznica najbolje tribine bez naknade i još 10 utakmica za neku drugu tribinu. Uz ulaznice koje je dobio, član Izvršnog odbora ima pravo i na VIP parking.

Nastavno na očitovanje dužnosnika Franje Lucića, Povjerenstvo je od HNS-a zatražilo očitovanje je li Drago Lucić, kao član Izvršnog odbora, za utakmicu odigranu 12. studenog 2017.g. u Ateni koristio svoje pravo iz članka 2. gore navedene Odluke te je li pozvani gost bio njegov brat Franjo Lucić. Isto tako, zatraženo je i očitovanje je li navedeno putovanje prijavljeno Uredu Saveza sukladno članku 2. Odluke o pravima i dužnostima članova izvršnog odbora HNS-a. Dopis je poslan 5. prosinca 2018.g. te požuren 4. veljače 2019.g., ali do donošenja predmetne odluke očitovanje HNS-a nije dostavljeno.

Na iste okolnosti Povjerenstvo je potom zatražilo očitovanje od Drage Lucića, člana Izvršnog odbora HNS-a. U dostavljenom očitovanju, zaprimljenom 4. travnja 2019.g. pod brojem 711-U-1520-P-159-18/19-14-2, Drago Lucić je naveo kako je kao član Izvršnog odbora na utakmicu 12. studenog 2017.g. u Ateni koristio svoje pravo iz članka 2. Odluke o pravima i dužnostima članova izvršnog odbora HNS-a te je njegovo gost za navedenu utakmicu bio njegov brat Franjo Lucić, inače 30 tak godina predsjednik i član Izvršnog odbora NK Slavije Pleternica i nekadašnji član raznih komisija u HNS-u. Za navedenu utakmicu Franjo Lucić je kao gost prijavljen za navedeno putovanje.

Povjerenstvo je prije pokretanja predmetnog postupka, a povodom zaprimljene prijave i medijskih natpisa, zatražilo očitovanje HNS-a. Dana 22. svibnja 2018.g. dostavljeno je očitovanje u odnosu na dužnosnika Peru Ćosića u kojem se navodi kako je dužnosnik u aranžmanu Hrvatskog nogometnog saveza putovao na dvije utakmice: EURO 2016: Hrvatska – Španjolska, 21. lipnja 2018.g. u Bordeaux, Francuska, jednodnevnim charter letom, i na FIFA WC PLAY OFF: Hrvatska – Grčka, 12. studenog 2017.g., u Atenu, Grčka, na dvodnevno putovanje charter letom i noćenjem u hotelu Grande Bretagne. Na posebno traženje Povjerenstva, HNS se očitovao kako dužnosnik Pero Ćosić nije obnašao, niti trenutno obnaša neku od funkcija u HNS-u.

U odnosu na dužnosnika Franju Lucića, HNS se očitovao dopisom od 28. lipnja 2018.g. u kojem se navodi kako je dužnosnik Franjo Lucić bio gost HNS-a na utakmici odigranoj 12. studenog 2017.g. u Ateni između reprezentacija Hrvatske i Grčke te da je HNS platio troškove njegovog putovanja i smještaja. Na posebno traženje Povjerenstva, HNS se očitovao kako dužnosnik Franjo Lucić ne obnaša neku od funkcija u tijelima HNS-u. Navedeni dužnosnik ranije je bio član komisija HNS-a, koja nisu tijela Saveza, a u nogometu je aktivan duže razdoblje u udrugama na lokalnoj razini.

Uvidom u Registar Udruga utvrđeno je da je pod Registarskim brojem: 00000881, upisan savez udruga naziva HRVATSKI NOGOMETNI SAVEZ (skraćeni naziv: HNS), OIB: 08516152078. Kao osobe ovlaštene za zastupanje upisani su Damir Vrbanović, Izvršni direktor, Vladimir Iveta, Tajnik Saveza, i Davor Šuker, predsjednik saveza. Ciljevi Saveza su promicanje i unapređenje nogometnog sporta u Republici Hrvatskoj, te predstavljanje hrvatskog nogometa u inozemstvu. Djelatnosti kojima se ostvaruju ciljevi su: organiziranje i provođenje sustava natjecanja, uređivanje odnosa u vezi s registracijom se tiču registracije igrača i klubova, statusa nogometaša i drugih djelatnika, disciplinskoj odgovornosti igrača i drugih nogometnih djelatnika, uređivanje pitanja koje se odnose na utvrđivanje uvjeta koje nogometni klub treba ispunjavati za obavljanje nogometnog sporta, skrb o unapređenju stručnog rada i osposobljavanje stručnih djelatnika, o unapređenju sportskih dostignuća, te o vrhunskim sportašima, organiziranje utakmica nogometnih reprezentacija Republike Hrvatske, stalno unapređenje nogometne igre i njeno promoviranje u skladu s načelima Fair-Playa, vođenje međunarodnih sportskih odnosa vezanih uz nogomet u svim njegovim oblicima, osiguravanje izvora novčanih sredstava za financiranje nogometnog sporta, obavljanje zadaća iz Nacionalnog programa sporta i sudjelovanje u planiranju i provedbi Godišnjeg programa provedbe tog Programa, sudjelovanje u planiranju i provedbi godišnjih programa javnih potreba u sportu, razvijanje nogometa na najširoj osnovi (Grassroots) i koordiniranje svih aktivnosti i subjekata vezanih uz program nogometa, promicanje i provođenje anti-doping kontrole i aktivnosti vezane uz prevenciju dopinga i korištenja supstanci i zabranjenih postupaka u sportskim aktivnostima i natjecanjima Saveza, sukladno sa Svjetskim kodeksom protiv dopinga, upravljanje sportskim objektima, obavljanje i drugih poslova i djelatnosti određenih zakonom, Statutom i pravilima Saveza.

Člankom 3. stavkom 1. podstavkom 3. ZSSI-a propisano je da su zastupnici u Hrvatskom saboru dužnosnici u smislu odredbi navedenog Zakona. Stoga su i Pero Ćosić i Franjo Lucić, povodom obnašanja dužnosti zastupnika u aktualnom sazivu Hrvatskog sabora, obvezni postupati sukladno odredbama ZSSI-a.

Člankom 11. stavkom 1. ZSSI-a propisano je da se darom u smislu navedenog Zakona smatra novac, stvari bez obzira na njihovu vrijednost, prava i usluge dane bez naknade koje dužnosnika dovode ili mogu dovesti u odnos zavisnosti ili kod njega stvaraju obvezu prema darovatelju. Stavkom 3. istog članka propisano je da dužnosnik smije zadržati samo dar simbolične vrijednosti i to najviše u vrijednosti do 500,00 kuna od istog darovatelja.

U predmetnom postupku je, na temelju navoda samog dužnosnika i očitovanja HNS-a, utvrđeno da je dužnosnik Franjo Lucić prisustvovao kvalifikacijskoj utakmici za Svjetsko nogometno prvenstvo 2018: Grčka – Hrvatska dana 12. studenog 2017.g. u Ateni, Grčka. Dužnosnik je putovao u aranžmanu HNS-a, koji je uključivao putovanje charter letom, smještaj u hotelu i prisustvovanje utakmici, a koje troškove je snosio HNS.

Povjerenstvo smatra kako se plaćanje troškova putovanja, hotelskog smještaja i prisustvovanja utakmicama na kojima igra hrvatska nogometna reprezentacija, sukladno Odluci o pravima i dužnostima članova Izvršnog odbora HNS-a, načelno smatra pruženim uslugama u smislu članka 11. stavka 1. ZSSI-a. Navedeni troškovi, obzirom da uključuju let u inozemstvo, noćenje u hotelu - koji je prema članku 2. stavku 2. Odluke o pravima i dužnostima članova Izvršnog odbora HNS-a najmanje četiri zvjezdice, te kartu za utakmicu, nedvojbeno su vrijednosti preko 500,00 kn.

HNS je savez udruga, čiji je okvir djelovanja propisan prvenstveno Zakonom o udrugama i Zakonom o sportu. Navedene Zakone, kao i druge propise koji se izravno ili neizravno odnose i utječu na djelovanje HNS-a, donosi Hrvatski sabor, u kojem dužnost zastupnika obnašaju i dužnosnici Pero Ćosić i Franjo Lucić. Glasovanjem o donošenju ili izmjenama Zakona, ali i mogućim drugim djelovanjem zastupnika kroz aktivnosti saborskih zastupnika, posredno se utječe i na adresate donesenih Zakona pa bi dužnosnici trebali izbjegavati situacije u kojima bi mogli biti dovedeni u odnos zavisnosti ili situacije koje bi na bilo koji način mogle stvoriti obvezu dužnosnika prema osobama na koje se Zakoni primjenjuju.

Snošenje gore navedenih troškova prisustvovanja dužnosnika Franje Lucića utakmici u Ateni smatra se pruženom uslugom u smislu članka 11. ZSSI-a, koja je pružena od strane Hrvatskog nogometnog saveza, bez naknade, a vrijednosti je preko 500,00 kn. S obzirom na ranije navedeno, dužnosnika Franju Lucića takva usluga dovodi ili može dovesti u odnos zavisnosti ili kod njega stvoriti obvezu prema darovatelju pa se utvrđuje kako se u predmetnom slučaju radi o daru u smislu članka 11. stavka 1. ZSSI-a. Prihvaćanjem snošenja navedenih troškova dužnosnik je primio i zadržao nedopušteni dar u smislu odredbi ZSSI-a, čime je počinio povredu članka 11. stavka 3. ZSSI-a, slijedom čega je odlučeno kao u točki I. izreke.

U odnosu na navode dužnosnika kako se u predmetnom slučaju radi o daru njegovog brata Drage Lucića, člana Izvršnog odbora HNS-a, Povjerenstvo je utvrdilo kako iz očitovanja Drage Lucića proizlazi kako je isti koristio pravo iz članka 2. Odluke o pravima i dužnostima članova Izvršnog odbora HNS-a i na predmetnu utakmicu i putovanje pozvao svog brata, dužnosnika Franju Lucića. Međutim navedeno pravo, propisano spomenutom Odlukom, predstavlja pravo člana Izvršnog odbora na poziv trećoj osobi da, kao gost HNS-a, pod propisanim uvjetima, putuje u aranžmanu i na trošak HNS-a. Članovi Izvršnog odbora ovakve goste prijavljuju tijelu HNS-a iz čega proizlazi kako je HNS o istima upoznat i s istima suglasan. Stoga se navedeni poziv ne može smatrati uslugom pruženom od strane člana Izvršnog odbora HNS-a, već uslugom pruženom od samog HNS-a. Član Izvršnog odbora koji u ovom slučaju poziva gosta samo predstavlja HNS. Tim više što je u propisanim uvjetima za snošenje troškova prisustvovanja utakmicama propisano kako gosti na utakmicama moraju biti osobe zaslužne za sport koji HNS promiče, odnosno od posebnog interesa za sam HNS. Dakle, radi se o uslugama pruženim od strane HNS-a, u cilju primicanja interesa i djelatnosti HNS-a, a ne o uslugama koje pružaju i plaćaju članovi Izvršnog odbora, kao fizičke osobe.

Člankom 42. ZSSI-a propisane su sankcije koje se mogu izreći za povredu odredbi navedenog Zakona. Za povredu odredbi članka 11. stavka 3. i 4. ZSSI-a Povjerenstvo može izreći sankciju obustave isplate dijela neto mjesečne plaće, opomenu i javno objavljivanje odluke Povjerenstva. Kao okolnost koja je utjecala na nužnost izricanja sankcije obustave isplate dijela neto mjesečne plaće kao teže vrste sankcije, Povjerenstvo je cijenilo činjenicu da se primanje nedozvoljenog dara iz članka 11. stavka 3. ZSSI-a smatra jednom od težih povredi ZSSI-a, obzirom da primanje takvog dara pretpostavlja i ostvarivanje određene materijalne koristi koju je dužnosnik od dara imao.

Člankom 44. stavkom 1. ZSSI-a propisano je da sankciju obustave isplate dijela neto mjesečne plaće Povjerenstvo izriče u iznosu od 2.000,00 do 40.000,00 kuna, vodeći računa o težini i posljedicama povrede Zakona.

Prilikom odmjeravanja visine sankcije unutar propisanog raspona Povjerenstvo je ocijenilo sve okolnosti o kojima ovisi odgovornost dužnosnika za počinjenu povredu ZSSI-a, kao i težinu nastalih posljedica povrede. Kao okolnost koja je utjecala na izricanje sankcije više od zakonom propisanog minimuma, Povjerenstvo je cijenilo činjenicu da dužnosnik obnaša visoku državnu dužnost (zastupnik u Hrvatskom saboru), kao i da za navedenu okolnost prima plaću.

Povjerenstvo stoga smatra da je za utvrđenu povredu ZSSI-a primjerena sankcija obustava isplate dijela neto plaće u iznosu od 6.000,00 kn, koja će trajati tri mjeseca te će se izvršiti u tri uzastopna mjesečna obroka, svaki u pojedinačnom iznosu od 2.000,00 kn te je odlučeno kao u točki II. izreke.

U odnosu na dužnosnika Peru Ćosića, Povjerenstvo je iz očitovanja samog dužnosnika i očitovanja HNS-a utvrdilo da je dužnosnik prisustvovao utakmicama EURO 2016: Hrvatska – Španjolska dana 21. lipnja 2016.g., u Bordeauxu, Francuska Republika te kvalifikacijskoj utakmici za Svjetsko nogometno prvenstvo 2018: Grčka – Hrvatska dana 12. studenog 2017.g. u Ateni, Grčka. U oba slučaja, dužnosnik je prisustvovao u aranžmanu HNS-a koji je snosio troškove putovanja charter letom i prisustvovanja na utakmici EURO 2016: Hrvatska – Španjolska te troškove putovanja charter letom, smještaja u hotelu Grand Bretagne i prisustvovanja kvalifikacijskoj utakmici Grčka – Hrvatska dana 12. studenog 2017.g.

Slijedom ranijih utvrđenja za dužnosnika Franju Lucića, a koje se istovjetno mogu primijeniti i na dužnosnika Peru Ćosića, Povjerenstvo je utvrdilo kako je dužnosnik Pero Ćosić, zastupnik u Hrvatskom saboru, prihvaćanjem snošenja troškova putovanja charter letom i prisustvovanja na utakmici EURO 2016: Hrvatska – Španjolska dana 21. lipnja 2016.g., u Bordeauxu, Francuska Republika, te prihvaćanjem snošenja troškova putovanja charter letom, smještaja u hotelu Grand Bretagne i prisustvovanja kvalifikacijskoj utakmici za Svjetsko nogometno prvenstvo 2018: Grčka – Hrvatska dana 12. studenog 2017.g. u Ateni, Grčka, a koje troškove je snosio Hrvatski nogometni savez, primio i zadržao nedopuštene darove u smislu odredbi ZSSI-a, čime je počinio povrede članka 11. stavka 3. ZSSI-a te je odlučeno kao u točki III. izreke Odluke.

U odnosu na navode dužnosnika kako je pozive na prisustvovanje predmetnim utakmicama u aranžmanu HNS-a primio kao uobičajeni dar od svog dugogodišnjeg prijatelja, Povjerenstvo napominje kako iz očitovanja dužnosnika ne proizlazi identitet osobe na koju se dužnosnik poziva. Međutim, Povjerenstvo ističe kako navedeno niti nije relevantno za predmetni postupak jer čak i da je dužnosnik išao na poziv dugogodišnjeg prijatelja, isto se ne bi moglo (iz istih razloga kao i u slučaju dužnosnika Franje Lucića), smatrati uslugom, odnosno darom od te osobe, već navedeni aranžman predstavlja uslugu, a s obzirom na ostale utvrđene okolnosti i nedopušteni dar HNS-a u smislu članka 11. ZSSI-a.

Prilikom odmjeravanja visine sankcije za dužnosnika Peru Ćosića Povjerenstvo je ocijenilo sve okolnosti o kojima ovisi odgovornost dužnosnika za počinjenu povredu ZSSI-a, kao i težinu nastalih posljedica povrede. Kao okolnost koja je utjecala na izricanje sankcije više od zakonom propisanog minimuma Povjerenstvo je cijenilo činjenicu da dužnosnik obnaša visoku državnu dužnost (zastupnik u Hrvatskom saboru), kao i da za navedenu okolnost prima plaću te da je u aranžmanu HNS-a putovao na dvije utakmice u inozemstvo, odnosno da se radilo o dva istovjetna dara.

Povjerenstvo stoga smatra da je za utvrđenu povredu ZSSI-a primjerena sankcija obustava isplate dijela neto plaće u iznosu od 8.000,00 kn, koja će trajati četiri mjeseca te će se izvršiti u četiri uzastopna mjesečna obroka, svaki u pojedinačnom iznosu od 2.000,00 kn.

Slijedom svega navedenog, Povjerenstvo je donijelo odluku kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Uputa o pravnom lijeku

Protiv odluke Povjerenstva može se pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

**Dostaviti:**

1. Dužnosnik Pero Ćosić, elektronička dostava
2. Dužnosnik Franjo Lucić, elektronička dostava
3. Podnositelj prijave, poštom
4. Objava na internetskoj stranici Povjerenstva
5. Pismohrana